<classify> Akizungumza kwa niaba ya wenzake nahodha wa timu hiyo, Fabian Joseph alisema nafasi ya saba waliyoipata sio haba, lakini wangeweza kufanya vizuri kama sio kukosa muda wa kumpumzika baada ya kusafirisha kwa umbali mrefu kwa basi.Joseph alisisitiza kuwa timu yao ilijiandaa vizuri na wanariadha walikuwa na ari kubwa, lakini uzembe wa viongozi wa RT ndio ulisababisha wao kufanya vibaya.Alisema kuwa walikuwa na matumaini makubwa ya kufanya vizuri kitimu hata kama wangefanya vibaya kwa mchezaji mmoja mmoja.Alisema maandalizi yote waliyofanya hayakuwa na maana baada ya kusafiri kwa zaidi ya saa 30 na kukosa kabisa muda wa kupumzika wakati wangeweza kwenda mapema ili kupumzika zaidi.Alisema kuwa inakatisha tamaa kuona wanariadha wanajiandaa vizuri na wanakuwa na moyo wa kushindana, lakini uongozi unashindwa kabisa kuwafanyia maandalizi mazuri ya safari.Alisema kambini walipata kila kitu kuanzia posho, chakula na malazi mazuri na mazoezi ya uhakika, lakini safari ya muda mrefu ndio ilisababisha kufanya vibaya, ambapo alitupa lawama kwa uongozi.Msemaji wa Riadha Tanzania RT, Tullo Chambo alisema kuwa, timu hiyo ilichelewa kuondoka Arusha baada ya kuvurugika kwa baadhi ya mambo ikiwemo kubadilika kwa ratiba ya kuaga timu badala ya saa 4:00 asubuhi badala yake ikawa 10 jioni, na kusababisha kuchelewa kuondoka Arusha.Hata hivyo, Tullo alikataa kukiri uchovu uluisababishwa na urefu wa safari ndio ulichangia kwa timu hiyo kufanya vibaya.Naye Katibu Mkuu wa RT, Wilhelm Gidabuday alikiri kuwa uchovu ulichangia kufanya vibaya kwa timu hiyo, ambapo alisema kuwa hilo lilichagiwa na kuchelewa kupatikana kwa fedha kutoka kwa baadhi ya wadau waliowaahidi.Pia alisema kuwa wajumbe wa kamati ya utendaji walikataa ofa ya Chama cha Riadha Mkoa wa Kagera kuikaribisha timu hiyo kupiga kambi Bukoba ili kupunguza umbali wa safari kutoka Arusha hadi Kampala.Alisema wajumbe hao walidai kuwa gharama ingekuwa kubwa zaidi kwa timu hiyo kupiga kambi Bukoba, ambapo alisisitiza kuwa, ingesaidia kupunguza umbali na uchovu wa wanariadha.Timu ya wanaume wakubwa ilimaliza ya saba wakati ile ya wanawake ilishika nafasi ya sita na kufanikiwa kupata dola za Marekani 4,000.  <topic>: michezo 